# Cèsar August Torras i Ferreri

Cèsar August Torras i Ferreri (Barcelona, 5 de juliol de 1851 - 22 de juny de 1923) va ser un muntanyenc de renom i es considera el primer promotor de l'excursionisme català.

## Biografia

Va néixer a Barcelona el 1851, fill de Tomàs Torras i Cullell, de Mataró, i de Rosa Ferreri i Lloras, de Barcelona. La inscripció del seu naixement al Registre Civil indica els noms de Cèsar Lluís Ramon, no figurant el nom d'August. Ja de jove feu sortides amb Jacint Verdaguer i altres personalitats relacionades amb la muntanya. Va presidir l'Associació Catalanista d'Excursions Científiques, el 1885, i el Centre Excursionista de Catalunya en dues etapes, que van del 1902 al 1915 i del 1921 al 1923. Va ser l'impulsor del primer refugi a Catalunya el 1907 –el refugi d'Ulldeter– i també va promoure els Congressos Excursionistes del 1910 al 1913. Va presidir la Lliga Excursionista (1920), primer organisme de l'excursionisme català i embrió de la Federació d'Entitats Excursionistes de Catalunya (FEEC). El 1921 va promoure i va demanar la declaració de parc nacional per al bosc del Gresolet (1921).
Tot i que professionalment fou agent de canvi i borsa, la seva passió per la muntanya el va dur a editar les guies del Pirineu català (1902-1924), que marquen una fita important en la bibliografia excursionista de començaments de segle. Pronuncià nombroses conferències i va escriure diversos opuscles.
Es va casar amb Francesca de Sales Buxeda i Pujol (Sabadell, 1860 - Barcelona, 1934). Van tenir deu fills: Cèsar August (?), Josep Maria (1885), Montserrat (1887), Maria Esperança (1889), Òscar (1890), Mercè (1891), Domènec (1892), Francesc de Sales (1893), Rosa (1895) i Enric (1896).
Va morir a Barcelona el 1923 i com a homenatge el refugi de Prat d'Aguiló duu el seu nom. El Centre Excursionista de Catalunya el nomenà president honorari.

## Obres

D'entre la seva obra escrita cal destacar les guies excursionistes que amb el títol genèric de "Pirineu Català" publicà entre 1902 i 1924. Les guies incloïen mapes, perfils de muntanyes, fotogravats i els diferents itineraris proposats, minutats per a un bon seguiment. Els títols de la primera edició foren:
* Guia itinerari de l'excursionista a Camprodon; Comarca de Camprodon, vall de Ribes, valls del Llerca, Vallespir, muntanyes del Canigó, Conflent, Cerdanya, Ripollés, Alt Llobregat i vessants superiors de l'esquerra del Fluvia. (1902) (Volum gruixut)
Aquest volum era molt gruixut i també es presentà en quatre volums:
* Guia itinerari de l'excursionista a Camprodon; Volum I: Comarca de Camprodon. (1902) Amb aquest volum, l'enginyer Jordi Iparraguirre va iniciar la digitalització de l'obra l'abril de 2021.
* Guia itinerari de l'excursionista a Camprodon; Volum II: Valls de Ribes, valls del Llerca. (1902)
* Guia itinerari de l'excursionista a Camprodon; Volum III: Vallespir, muntanyes del Canigó, Conflent. (1902)
* Guia itinerari de l'excursionista a Camprodon; Volum IV: Valls altes del Segre, Ripollès, Alt Llobregat, vessants de l'esquerra del Fluviá. (1902)
* Guia itinerari Volum V: Bergadá, valls altes del Llobregat. (1905)
* Guia itinerari Volum VI: Comarca d'Olot, valls superiors del Fluviá. (1910)
* Guia itinerari Volum VII: Vall de Ribes, altes valls del Freser. (1914)
* Guia itinerari Volum VIII: Comarca del Cardener. (1922)
* Guia itinerari Volum IX: Cerdanya. (1924, edició pòstuma)

## Distincions

Cèsar August Torras esdevé una figura símbol de l'excursionisme català. A més a més de president del Centre Excursionista de Catalunya, aplegà un seguit de càrrecs, títols i distincions:
* Fill adoptiu i predilecte de Camprodon
* Membre d'honor del Club Alpí Francès
* Soci corresponent de la Societat Arqueològica Tarraconense
* President honorari del Centre Excursionista del Vallès
* President honorari del Centre Excursionista de Sabadell
* President honorari de l'Agrupació Excursionista Catalunya
* President de la Lliga de Societats Excursionistes
* Soci honorari de l'Associació Joventut Excursionista Avant
* Membre de la junta directiva de la Societat d'Atracció de Forasters
* El Centre Excursionista de Catalunya també li atorgà, a títol pòstum, la primera Medalla d'Or de l'entitat, instituïda pel Centre l'any 1924, patrocinada per En Rafael Patxot i Jubert; el nomenà president honorari perpetu;
Té també dedicats a la seva memòria diferents carrers, places i monuments.

## Referències

* 1 2 3 4 «Cèsar August Torras i Ferreri | enciclopedia.cat». [Consulta: 28 abril 2023].
* ↑ Nomenclàtor. «Carrer de Cèsar Torras». Ajuntament de Sabadell. [Consulta: 3 juny 2014].
* ↑ Gallen Utset, Carles. Les Federacions Esportives Catalanes i els seus presidents. Barcelona: UFEC, 2013. ISBN Gi.1233-2013.
* ↑ Roma, F. Història social de l'excursionisme català. Dels orígens a 1936 i el franquisme (en catalana). Barcelona: Oikos-Tau, 1996.
* 1 2 Registre de Naixements de l'Ajuntament de Barcelona, any 1851, número de registre 2275.
* ↑ «Esquela». La Vanguardia, 13-12-1935, pàg. 2.
* ↑ A l'esquela de la defunció de la seva mare apareix llistat en primer lloc i la resta dels germans en l'ordre del naixement, per la qual cosa hom suposa que va ser el primer dels deu germans. «Necrológicas». La Vanguardia, 19-12-1952, pàg. 19.
* ↑ Registre de Naixements de l'Ajuntament de Barcelona, any 1885, número de registre 6405.
* ↑ Registre de Naixements de l'Ajuntament de Barcelona, any 1887, número de registre 3246.
* ↑ Registre de Naixements de l'Ajuntament de Barcelona, any 1889, número de registre 1264.
* ↑ Registre de Naixements de l'Ajuntament de Barcelona, any 1890, número de registre 656.
* ↑ Registre de Naixements de l'Ajuntament de Barcelona, any 1891, número de registre 4051.
* ↑ Registre de Naixements de l'Ajuntament de Barcelona, any 1892, número de registre4149.
* ↑ Registre de Naixements de l'Ajuntament de Barcelona, any 1893, número de registre 3983.
* ↑ Registre de Naixements de l'Ajuntament de Barcelona, any 1895, número de registre 1227.
* ↑ Registre de Naixements de l'Ajuntament de Barcelona, any 1896, número de registre 2917.
* ↑ «Refugi Prat d'Aguiló "César August Torras" - FEEC». Lleida Turisme. Arxivat de l'original el 2020-02-17. [Consulta: 8 febrer 2015].
* 1 2 Cabeza i Valls, Joaquim «Estudi bibliogràfic de Cèsar August Torras i Ferreri». Treballs de la Societat Catalana de Geografia, VIII, 35, pàg. 213-240 [Consulta: 27 juny 2018].
* ↑ Torras, Cèsar August. «Adaptació del llibre d'en Cèsar August Torras "Pirineu Català, Comarca de Camprodon"». Jordi Iparraguirre i Vilarrasa. [Consulta: 11 abril 2021].

## Enllaços externs

* Estudi bibliogràfic de Cesar August Torras i Ferreri, de Joaquim Cabeza Valls
* Atles literari de les terres de Girona Arxivat 2009-04-15 a Wayback Machine.
* Societat Catalana de Geografia Arxivat 2008-06-04 a Wayback Machine.
* Treballs de la Societat Catalana de Geografia